·prijímanie rozhodnutí vrátanie zmien a odporúčaní v súvislosti so všetkými záležitosťami, v prípade ktorých sa tak v dohode stanovuje,

Používanie systému EESSI by príslušným vnútroštátnym orgánom členských štátov a Spojeného kráľovstva, ako aj osobám, ktoré sa pohybujú medzi EÚ a Spojeným kráľovstvom, umožnilo, aby sa na ne vzťahovali rovnaké výhody, ako sa uvádza vyššie. Únia preto podporuje využívanie systému EESSI na účely vykonávania protokolu.

Hlavný cieľ a obsah pripravovaného aktu sa týkajú koordinácie sociálneho zabezpečenia.

Hmotnoprávnym základom navrhovaného rozhodnutia je preto článok 48 ZFEÚ.

4.3.Záver

Právnym základom navrhovaného rozhodnutia by mal byť článok 48 ZFEÚ v spojení s článkom 218 ods. 9 ZFEÚ.

5.UVEREJNENIE PRIPRAVOVANÉHO AKTU

Keďže na základe rozhodnutia osobitného výboru bude používanie elektronickej výmeny informácií o sociálnom zabezpečení v zásade povinné na prenos údajov medzi inštitúciami a styčnými orgánmi na účely vykonávania Protokolu o koordinácii v oblasti sociálneho zabezpečenia k dohode o obchode a spolupráci, a tým sa zmenia práva a povinnosti zmluvných strán podľa uvedeného protokolu, je vhodné uverejniť ho po jeho prijatí v Úradnom vestníku Európskej únie.

2022/0397 (NLE)

Návrh

ROZHODNUTIE RADY

o pozícii, ktorá sa má zaujať v mene Európskej únie v Osobitnom výbore pre koordináciu sociálneho zabezpečenia zriadenom Dohodou o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej, pokiaľ ide o používanie elektronickej výmeny informácií o sociálnom zabezpečení na prenos údajov medzi inštitúciami a styčnými orgánmi

RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 48 v spojení s jej článkom 218 ods. 9,

so zreteľom na návrh Európskej komisie,

keďže:

(1)Dohoda o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (ďalej len „dohoda o obchode a spolupráci“) bola uzatvorená zo strany Únie rozhodnutím Rady (EÚ) 2021/689 z 29. apríla 2021, platnosť nadobudla 1. mája 2021 a predbežne sa vykonáva od 1. januára 2021.

(2)Podľa článku 778 ods. 1 dohody o obchode a spolupráci tvoria protokoly a prílohy k tejto dohode neoddeliteľnú súčasť tejto dohody. V súlade s článkom 783 ods. 3 dohody o obchode a spolupráci odo dňa, od ktorého sa dohoda predbežne vykonáva, sa odkazy na dátum nadobudnutia jej platnosti chápu ako odkazy na dátum, od ktorého sa táto dohoda predbežne vykonáva.

(3)Podľa článku 8 ods. 4 písm. c) dohody o obchode a spolupráci má Osobitný výbor pre koordináciu sociálneho zabezpečenia právomoc prijímať rozhodnutia, a to aj o zmenách, a odporúčania v súvislosti so všetkými záležitosťami, v prípade ktorých sa tak v uvedenej dohode stanovuje. V súlade s článkom 10 dohody sú rozhodnutia prijaté výborom pre zmluvné strany záväzné.

(4)Podľa článku SSCI.71 ods. 4 Protokolu o koordinácii v oblasti sociálneho zabezpečenia k dohode o obchode a spolupráci sa Spojené kráľovstvo môže na účely uplatňovania uvedeného protokolu podieľať na elektronickej výmene informácií o sociálnom zabezpečení a znášať súvisiace náklady.

(5)Podľa článku SSCI.4 ods. 2 protokolu o koordinácii v oblasti sociálneho zabezpečenia sa prenos údajov medzi inštitúciami alebo styčnými orgánmi členských štátov a Spojeného kráľovstva so súhlasom Osobitného výboru pre koordináciu systémov sociálneho zabezpečenia môže uskutočňovať prostredníctvom elektronickej výmeny informácií o sociálnom zabezpečení. Pokiaľ sa formuláre a dokumenty vymieňajú prostredníctvom elektronickej výmeny informácií o sociálnom zabezpečení, musia spĺňať pravidlá uplatniteľné na elektronickú výmenu informácií o sociálnom zabezpečení.